**Otázka č.1/ úloha I./ senior:**

„Súťažiaci môže mať vopred pripravenú ľubovoľnú konštrukciu, minimálne 50% floristickej činnosti však musí predviesť v rámci súťažného času. Kytica alebo dekorácia sa musí dať niesť v ruke alebo na ruke.“

*V tomto znení je možné, aby bola konštrukcia aj dekoratívneho charakteru, pokiaľ zvyšných 50% dorobí súťažiaci na mieste?*

**Áno, môže.**

**Otázka č.2/ úloha I./ senior:**

„Doba trvanlivosti kytice musí byť minimálne 24 hodín.“

*Kde bude kytica umiestnená? Od toho záleží aj trvanlivosť. /klimatizácia, okná, teplota/, je z vašej strany zabezpečená údržba ? /kropenie alebo výmena vody v nádobe/*

*Je možná vlastná kója na kyticu, v ktorej by bola kytica nainštalovaná  tak, aby mala k nej porota bezproblémový prístup a vedela s ňou manipulovať?*

*Potreboval by som plochu 1,2x 1,2 metra pôdorys a 2 metre  výšku .*

*Chcel by som vizuálne formou tabletu a krátkeho videa v kóji odprezentovať novú floristickú technológiu spracovania kvetov , ktorá bude použitá na danej súťažnej práci. Veľmi by mi to pomohlo* .

**Svadobná dekorácia alebo kytica bude vystavená v priestoroch Galérie KSC Fontána, kde je bežná izbová teplota. Údržba zo strany organizátora je zabezpečená rosením. Záleží od počtu prihlásených súťažiacich, preto momentálne nevieme povedať koľko miesta bude potrebné na jednotlivé práce a nevieme garantovať možnosť vlastnej kóje.**

**Otázka č.3/ úloha II./ senior:**

„Súťažiaci vytvorí ľubovoľnú priestorovú zosadzovanú nádobu, ktorá bude umiestnená v exteriéri“.

*Je možné mať jednu dominantnú nádobu , ktorá bude vysadená rastlinami a v nej budú samostatne vysadené prvky ? Nie sú to nádoby, ale je to súbor technických prvkov / elementov / v ktorých budú inštalované rastliny v rôznych výškach a tie budú ukotvené do hlavnej veľkej nádoby ?*

*Je to pre mňa zásadná otázka pri pokračovaní výroby konštrukcie. Potrebujem vyriešiť výškové a proporčné odľahčenie hlavnej nádoby . A prepojenie s mojou ideou vnímania témy. Prízvukujem že nádoba je jedna . Elementy ktoré do nej chcem umiestňovať sú technického rázu .*

**Áno, ale jednotlivé rastliny musia vydržať pri bežnej záhradníckej údržbe.**

**Otázka č.4/ úloha II./ senior:**

„ Súťažiaci môže v kompozícii využiť vopred pripravenú ľubovoľnú konštrukciu technického charakteru, minimálne 50% floristickej činnosti však musí predviesť v rámci súťažného času. „

*Je pre mňa nutné inštalovať nádobu do priestoru deň vopred. Čiže 18.09.2018 . Je to  možné ? Jedná sa o čisto technickú konštrukciu . Celá floristická časť práce bude robená v rámci súťažného času .*

**Áno, je.**

**Otázka č.5/ úloha II./ senior:**

„Dekorácia bude umiestnená v priestore a pohľad musí byť zo všetkých strán.“

*Je pre mňa nevyhnutné vedieť presné umiestnenie nádoby. Slnečné podmienky svahovitosť terénu a podklad. Nádoba sa ide vyrábať na mieru a vo finále bude veľmi ťažká čiže neprenosná. Je možnosť zvoliť stanovisko s polotieňom , kde od 12 do 15.00 bude tieň a rovnú trávnatú plochu tak aby sa nádoba mohla hrotmi vpichnúť do zeme? Je to nutné pre mňa vedieť.*

**Nádoba bude umiestnená na trávniku, relatívne rovnom a slnečnom mieste.**

**Otázka č.6/ úloha II./ senior:**

„Doba trvanlivosti: 2 mesiace.“

*Ako bude zabezpečené zalievanie? Bude možnosť písomne odporučiť pre organizátorov zálievkový systém pre moju prácu ? Niečo ako návod na použitie?*

**Bude zabezpečená štandardná údržba polievaním.**

**Otázka č.7/ úloha II./ senior:**

*Je možné k práci doložiť pre porotu krátky text s vysvetlením pointy riešenia danej práce?*

**Áno.**

**Otázka č.8/ úloha III./ senior:**

*Aké náradie si má súťažiaci priniesť? Aký tech. materiál ? napr. lepidlo na živé kvety, lepiaca pištoľ, sprej.*

**Súťažiaci si prinesie nôž a záhradnícke nožnice. Povolená technika je vkladaním, pri ktorej nie je potrebné používať lepidlo na živé kvety, lepiacu pištoľ alebo sprej. Všetok materiál dodá organizátor.**

**Otázka č.9/ úloha IV./ senior:**

*Viazanie je jediná technika, ktorú môžeme využívať? Techniky ako ohýbanie, drôtovanie, lepenie, vatičkovanie, nalamovanie, alebo iné sú zakázané? Alebo viazanie je hlavnou technikou vytvorenia kytice a spracovanie kvetov je podľa našej potreby?*

**Technika viazaním je hlavná technika, popri ktorej môžu byť použité napr. ohýbanie, drôtovanie alebo nalamovanie v konštrukcii. Vatičkovanie nie je povolené.**

**Otázka č.10/ úloha IV./ senior:**

*V zadaní nie je uvedená doba trvácnosti kytice. To znamená, že môžeme použiť kvety s veľmi krátkou estetickou účinnosťou?  Je to pre mňa zásadná otázka*.

**Trvácnosť kytice musí byť 4dni.**